**Den bundlinje havde Løvbjerg-direktøren ikke forventet efter et turbulent år**

Horsens Folkeblad, 09. marts 2018

**Ny grossist, udskiftning i sortimentet og omfattende renovering af en af kædens største butikker - det skabte ikke forventning om øget indtjeningen i Løvbjerg Supermarked A/S, men det blev overraskende til en halv mio. kr. mere på bundlinjen.**

Horsens: 2017 var et turbulent år i Løvbjerg Supermarked A/S, fortæller adm. direktør Jesper Due.

- Men det er gået utrolig godt, siger han. Det fremgår også af det netop offentliggjorte årsregnskab for supermarkedskæden, der har hovedkontor i Horsens og driver 16 butikker - 15 i Jylland og en på Fyn.

Omsætningen er lige som sidste år på godt en mia. kr. Den faldt dog med ca. 11 mio. kr., og det skyldes ifølge adm. direktør Jesper Due primært manglende omsætning i forbindelse med ombygning af kædens Trøjborg-butik i Aarhus.

- Det er en af vores største butikker, som har gennemgået en gennemgribende renovering, så det har ikke kunnet undgå at påvirke omsætningen, fortæller han.

**Overskud steg mod forventning**

Til gengæld blev der rundt regnet hentet en halv mio. kr. ekstra til bundlinjen. Resultatet blev et overskud før skat på ca. 6,8 mio. kr. mod ca. 6,3 mio. kr. i 2016.

- Det er vi meget tilfredse med, for den stigning havde vi ikke forventet. Målsætningen var at fastholde 2016-resultatet, fortæller Jesper Due.

- Vi skiftede grossist i 2017 og har i den forbindelse også skiftet mere end halvdelen af vores varer. Når så mange varer skal skiftes ud, er der en del omkostninger forbundet bl.a. med at realisere de udgåede varer, forklarer han.

Skiftet fra Reitan Distribution til Dagrofa som leverandør er dog taklet forbløffende godt af både medarbejdere, ny og tidligere grossist, tilføjer han.

Samtidig har der over hele linjen været fokus på omkostningerne, hvilket også har spillet positivt ind på resultatet, mener direktøren.

**Flere butikker på vej**

Løvbjerg-kæden måtte i årene 2012-2014 sluge et underskud på samlet ca. 28 mio. kr. før skat.

Siden har kæden iværksat flere tiltag med succes. Bl.a. er fokusset på ferskvarer øget, der er investeret i nyt inventar, og der har været fokus på omkostninger på strategisk udvalgte områder som strøm, husleje og markedsføring, forklarede Jesper Due sidste år til Horsens Folkeblad.

Det er nu tredje år i træk, at kæden lander et fornuftigt overskud. Samtidig er likviditeten forbedret markant, og det ruster ifølge Jesper Due kæden til at åbne nye butikker.